Vordingborg 18-03-2015

**Høringssvar om serviceinformation og kvalitetsstandarder**

**Personlig pleje og omsorg og praktisk bistand for voksne og ydelser efter sundhedsloven**

**Generelt**

Handicaprådet har med tilfredshed noteret, at der lægges op til uændret serviceniveau, og at der fortsat er fokus på dagligdagsrehabilitering og sundhedsfremme.

Handicaprådet har desuden med tilfredshed noteret, at der gennemføres mindst én brugerundersøgelse på hvert fagområde inden for en 4-årig valgperiode, og at dette er indskrevet i kvalitetsstandarderne.

Handicaprådet har med tilfredshed noteret, at alle serviceinformationer og kvalitetsstandarder nu kan læses på kommunens hjemmeside.

Det fremgår af sagsfremstillingen til punktet, at der for personer under 18 år tages udgangspunkt i kvalitetsstandarderne for voksne, og at der i samarbejde og efter en konkret og individuel vurdering, fastlægges hvilken hjælp, der kan bevilges.

Handicaprådet anbefaler, at dette også fremgår af både serviceinformationer og kvalitetsstandarder, så det giver en retvisende information til borgerne.

**Serviceinformationer**

Handicaprådet har med tilfredshed noteret, at Ældresekretariatet de fleste steder er erstattet med Afdelingen for Pleje og Omsorg. Der er dog enkelte steder i serviceinformation for pleje og omsorg for voksne, hvor dette ikke er ændret, hvorfor Handicaprådet anbefaler, at dette rettes.

Handicaprådet har bemærket, at der fortsat i serviceinformationen for personlig pleje og omsorg står følgende: ”Du kan **ikke** få hjælp, hvis der i din husstand er en person, som kan udføre opgaven.” ”ikke” er skrevet med fede bogstaver, hvilket kan efterlade læseren den opfattelse, at enhver ansøgning på forhånd vil blive afslået. Der skal foretages en konkret individuel vurdering, hvilket denne firkantede formulering ikke giver udtryk for.

Handicaprådet skal derfor fortsat anbefale, at sætningen udgår af serviceinformationen for personlig pleje om omsorg til voksne.

**Kvalitetsstandarter**

Handicaprådet her med tilfredshed noteret, at den sundhedsfremmende og aktiverende indsats prioriteres højt, så en række borgere opnår uafhængighed af hjælp og der forsat er ressourcer til at dække behovet for hjælp, hos borger med stort funktionstab og med massiv behov for pleje.

Handicaprådet har dog konstateret, at der på enkelte plejecentre er opslået kvalitetsstandard fra 2009 vedr. ledsagelse af borgerne til lægebesøg, tandlægebesøg og lignede, hvor det er de pårørende, der skal levere ydelsen. Der handles fortsat i forhold til dette, hvilket ikke er i overensstemmelse med gældende regler og fremsendte kvalitetsstandarter for 2015-16.

Handicaprådet skal i den forbindelse henstille, at det sikres, at alle borgere også dem, der bor på plejecentrene, får ledsagelse i henhold til gældende lovgivning og kvalitetsstandarder.

Handicaprådet har desuden bemærket, at der i kvalitetsstandarten vedr. aflastningsophold til voksne**,** under afsnittet ”Hvem leverer ydelsen” fortsat står, at aflastningsopholdet vil være på et at kommunens plejecentre.

Handicaprådet skal derfor fortsat anbefale, at aflastningsophold, for fx yngre borgere med fysik eller psykisk funktionsnedsættelse tilbydes i andre mere aldersrelaterede botilbud en kommunens plejecentre.

**Genbrugshjælpemidler, boligindretning og tilskud til handicapbil**

**Generelt**

Handicaprådet har med tilfredshed noteret, at Serviceinformation og Kvalitetsstandarderne beskrives, som gældende for borger med varig fysisk eller psykisk funktionsnedsættelse og derved også for børn og unge med funktionsnedsættelse, hvilket giver en retvisende information til borgerne.

Handicaprådet har ligeledes med tilfredshed noteret, at vilkår for frit valg af leverandør er beskrevet i både serviceinformation og alle kvalitetsstandarder, herunder muligheden for selv at betale forskellen i prisen på det valgte hjælpemiddel.

Handicaprådet har med noteret, at der både i serviceinformation og i kvalitetsstandarderne er beskrevet, hvem man kan kontakte og hvilken akut hjælp der kan gives ved nedbrud af livsvigtig hjælpemiddel. Det er dog fortsat ikke beskrevet, hvordan personer

henvende sig ved beskadigelse af nødvendigt hjælpemiddel fx en el-kørestol, som ikke kan repareres på almindeligt værksted.

**Serviceinformationen**

Handicaprådet har følgende bemærkninger: Den samlede serviceinformation virker uoverskuelig og fremstår derfor ikke som klar og tydelig information til borgerne.

Handicaprådet skal derfor anbefale, at den samlede serviceinformation opdeles i tre, en for genbrugshjælpemidler, en for boligændringer og en for tilskud til handicapbil, samt at lægges på kommunens hjemmeside under de enkelte områder.

**Kvalitetsstandarderne**

Handicaprådet har bemærket, at der fortsat under afgrænsning for trehjulet cykel, knallert og el-scooter fortsat fremgår det, at disse ikke bevilges, hvis behovet kan dækkes af anden transport fx *handicapkørsel* eller offentlig transport.

Handicaprådet skal derfor fortsat anbefale, at handicapkørsel udgår af teksten, da det ikke er relevant i forhold til disse transportmidler.

Med venlig hilsen

Anders J. Andersen

formand